Kažimír, Peter, podpredseda vlády a minister financií SR (2015-11-19):
Ďakujem veľmi pekne. Nebudem dlho tiež zdržovať a nechcem vás oberať o chutný obed, ale dovolím si zareagovať veľmi konkrétne na veľmi konkrétnu agendu pani poslankyne Žitňanskej. Je pravdou, že ministri financií sa nezvyknú detailne venovať problémom jednotlivých rezortov, ale môžem povedať, že na základe nevyhnutnosti a dokonca aj istého tlaku zvnútra rezortu spravodlivosti som sa musel aj ja osobne, ale samozrejme aj moji kolegovia na ministerstve financií posledné dva roky veľmi detailne venovať kapitole rezortu spravodlivosti. Vy ste, pani poslankyňa, povedali, že neviete odpovedať na to, že či je peňazí dosť alebo málo. Ja vám viem len povedať, že ich je viac. Tiež neviem možno, nedovolím si odpovedať na otázku. (Povedané so smiechom.) Je ich viac a z môjho pohľadu, z môjho pohľadu aj odrazu výsledkov justície ako celku vo verejnosti a myslím si, že to zrkadlo je nastavované aj v tejto sieni, ale aj v médiách, ale aj v každej rodine, ktorá sa dostane do kontaktu s využiteľnosťou práva, či už ako podnikateľ alebo súkromná osoba. Tak viete, že tento problém, tento odraz je veľmi problematický. A to je ale otázka, samozrejme, celej histórie justície po transformácii Slovenska do modernej krajiny, kde táto oblasť, zrejme, ešte stále, stále zaostáva, respektíve má pred sebou množstvo problémov. Ja môžem len potvrdiť veľmi dobrú spoluprácu s pani predsedníčkou Najvyššieho súdu z hľadiska osobnej skúsenosti. Chápem aj ťažkú pozíciu pani predsedníčky Súdnej rady. Chcem vás informovať o tom, že vlastne boli vyčerpané všetky možnosti a napĺňania stavu sudcov. Asi si veľmi dobre pamätáte, že niektoré miesta boli v minulosti neobsadené. Pán minister Borec veľmi šikovne využil túto možnosť a naozaj naplnil stav vlastne až do poslednej možnosti. To znamená, tie stavy sú dnes plné a dokonca aj taký ten malý kostlivec, ktorý tam zostal trošku po vás, ak hovorím o asistentoch, ktorých ste si vybojovali na mojom predchodcovi, ale bez peňazí, jak to teda býva v súbojoch s ministrami financií, tak aj to je už konečne dofinancované na budúci rok. To znamená, nie sú tam žiadni. Dnes, dnes v justícii nie je kostlivec, ktorý by sa mal týkať nejakých nezaplatených faktúr. Dokonca snáď si všímate, že platíme, nie radi, ale platíme každý rok aj všetky znalečné a všetky tie veci, ktoré v minulosti prechádzali z roka na rok. Nie sme úplne spokojní s tým. Mám pocit, že to nie je pod kontrolou, to vám poviem úplne otvorene. To znamená, nemám pocit, že predstavitelia samosprávnej justície úplne vnímajú a záleží im na tom, aby každé jedno euro bolo použité efektívne. Teraz ale hovorím nie o takých bežných výdavkoch, ja nikomu nechcem siahať na platy a už vôbec nie platy, na platy súdnych úradníkov, ale teraz myslím všetky tie ďalšie úkony, ktoré sú tu popri, popri tom, preklady, posudky a všetko to, čo je, čo mnohí z nás laikov ani nevedia, nevnímajú, že to všetko je k súdnym konaniam, bohužiaľ, podľa dnešných pravidiel potrebné. Musím ale uznať ministrovi Borcovi, že sa sústredil na Občiansky súdny poriadok, na ten váš proces, na tú vašu, na tú vašu kuchárku. Na to asi môžete mať ako odborníci rôzny názor. Ja len dúfam, že toto bude mať odraz, samozrejme, aj v reálnej praxi a pre, a na konci dňa sa to musí, samozrejme, preukázať aj v peniazoch a ja plne reflektujem na tie vaše, vaše položené otázky, majú logiku. A ak hovoríme o napríklad bezprecedentnom náraste hromadných žalôb, o tých atakoch, ktoré sú na najvyšších súdoch, ale aj ďalších nižších, na súdoch nižších stupňov, tam by bolo veľmi dobré, a hovoril som o tom aj s pani predsedníčkou Najvyššieho súdu, reagovať a v podstate vytvoriť možno aj dodatok, požiadať o vytvorenie dodatočnej kapacity na riešenie týchto konkrétnych problémov, aby sme boli merateľní, aby sme vedeli povedať, že teraz vytvárame, alebo napríklad naberáme nových sudcov na riešenie tejto dočasnej agendy. Problémom je, a to viete veľmi dobre, že sudcom sa stáva človek na celý život de facto. Čiže priberanie sudcov to nie je také, že si ho teda pripustíte a potom sa ho zbavíte. Čiže tu treba vedieť možno odpovedať na to aj z hľadiska demografie sudcov, ako sa bude napĺňať ten stav v budúcnosti. Pán prezident do toho vstupuje z hľadiska odvolávania. Komplexná vec, ale záver je ten, že roboty ako na kostole stále pred nami, pred ďalšou vládou, nech už je v nej hocikto a odpoveďou je, že rezort, rezort spravodlivosti je určite, patrí medzi víťazov pri hodnotení návrhu rozpočtu na budúci rok a na tie roky ďalšie. Ďakujem.